Michael Aastrup Jensen (V), 2006-05-03:
Først og fremmest tak til forslagsstillerne fra Det Radikale Venstre for deres udmærkede initiativ til endnu en god debat om anvendelsen af åbne standarder.
Lad mig sådan helt indledningsvis slå hundrede procent fast, at vi i Venstre er meget enige i de intentioner, der ligger bag nærværende beslutningsforslag, uanset om vi taler anvendelse af åbne standarder i staten eller i det offentlige generelt.
Derfor ser jeg da heller ikke nogen grund til at skjule, at beslutningsforslagets intentioner fint stemmer overens med Venstres politik og visioner inden for det it-politiske område.
Udbredelsen og anvendelsen af it-standarder, herunder også åbne standarder, er nemlig et centralt element i styrkelsen af både den digitale forvaltning, borgernes valgfrihed og konkurrencen på softwaremarkedet.
Når vi i Venstre så alligevel ikke kan støtte nærværende beslutningsforslag i dets nuværende form, skyldes det især ét forhold.
Vi er nemlig i Venstre af den overbevisning, at hvis der skal være ræson i at nedsætte et udvalg, der skal analysere konsekvenser og problemstillinger yderligere vedrørende anvendelse af åbne standarder for software i det offentlige, som vi jo har nedsat et udvalg om, så er der også for Venstre ræson i at afvente resultatet af det arbejde, som repræsentanter for Videnskabsministeriet, Finansministeriet, Amtsrådsforeningen og Kommunernes Landsforening endeligt færdiggør allerede nu her til sommer.
Udvalgets arbejde har jo netop til formål ikke mindst at give os beslutningstagere et bedre afsæt for en mere udførlig behandling af, hvordan vi bedst muligt kan fremme brugen af åbne standarder, ikke kun i staten, men i hele den offentlige sektor.
Men dermed ikke sagt, at der ikke er grund til, at vi politikere trækker i arbejdstøjet frem for at læne os tilbage i stolen, indtil sommerferien kommer.
Eksempelvis kunne der i processen med at fremme anvendelsen af åbne standarder i det offentlige være en god idé i at rette fokus mod de redskaber i værktøjskassen, der ikke nødvendigvis kræver noget lovindgreb her og nu, hvor udvalgets arbejde endnu ikke er afsluttet.
Lad mig blot fremhæve et væsentligt eksempel.
Jeg tror, de fleste af os er enige i, at åbne standarder ikke mindst er et vigtigt element i processen med at fremme konkurrencen inden for en række softwareprodukter frem for at begunstige en de facto monopolsituation.
I Venstre finder vi det derfor centralt, at vi som politikere retter fokus mod de offentlige myndigheders mulighed for at skabe alternativer til den nuværende situation ved at lægge pres på og påvirke nøgleleverandører til det offentlige.
Her tænker jeg ikke mindst på KMD, for KMD er om nogen en central aktør til at skabe reel integration af åbne snitflader mellem itsystemerne samt understøtte integrationen med f.eks. Open Office, MS Office og andre kontorsystemer.
Det er da også værd at fremhæve, at KL og KMD forud for det seneste delegeretmøde i KL jo allerede er begyndt at åbne for at gå videre ad den vej.
Alt i alt er vi meget positive over for intentionerne.
Vi mener, at tidsplanen 1. januar 2008 er for stram.
Vi føler også, at det er vigtigt, at vi afventer udvalgets arbejde allerede her til sommer, og vi vil gerne takke for ministerens invitation til alle it-politiske ordførere til en god debat om, hvordan vi hurtigst muligt får indført åbne standarder i det offentlige.